Након избијања рата у Босни и Херцеговини, 12. маја 1992. формира се Војска Републике Српске на челу са Ратком Младићем. Будући да су се команда и јединице ЈНА повукле из БиХ 20. маја; да су тек биле формиране бригаде Територијалне одбране Републике Српске са мало или нимало професионалног војног кадра; да је рат у Босни већ увелико био у току; и да су по ратној зони вршљале добровољачке јединице отргнуте контроли, стварање јединствене војне команде одвијало се у посебно тешким околностима. Окосницу новог Главног штаба чинили су официри 9. книнског корпуса ЈНА и 2. војне области ЈНА пореклом из Босне и Херцеговине. Главни штаб су чиниле команда Главног штаба и приштапске јединице.